זה לא פשוט להיות מטייל טבעוני בעולם. גם אם המילה צמחוני עוד מוכרת יחסית, הטבעונות היא מונח מסתורי בארצות רבות, בין אם באפריקה, דרום אמריקה ואפילו באירופה. וגם אם לפניכם מנה שהיא על בסיס ירקות לכאורה, תמיד יסתתר לו איזה ציר בקר ברקע כשמכיני האוכל המקומיים לא יבינו למה אתם עושים מזה עניין.



בישראל לעומת זאת, המצב שונה לחלוטין. שגעון הטבעונות רחוק מלהיות עניין חדש, ונפוץ מאוד בתכניות הבישול, במוצרים שונים ובבתי אוכל רבים, בעיקר בתל אביב, עיר קטנה יחסית עם היצע בלתי נדלה בלי בשר, חלב וביצים. שלל מסעדות על טהרת הטבעונות נפתחו בה בשנים האחרונות, בהן מסעדת זכאים, המעבר, הבר קיימא, גרין רול- הסושייה הטבעונית הראשונה ועוד. לחילופין, מסעדות ובתי קפה רבים, החל מרשתות ועד לשפים מפורסמים, מציעים שפע תפריטים מותאמים לטבעונים וכמובן גם חלב סויה לקפה. ולכן כשבמגזין דיילי מיל דירגו את תשע הערים הידידותיות ביותר בעולם למטייל הטבעוני, מקומה של ישראל לא נפקד מהרשימה.



בדירוג שהתפרסם בשבוע שעבר הופיעו ערים כמו טאיפיי שבטייוואן (מקום תשיעי), וגלאזגו (מקום שביעי), אבל מסתבר שאפילו כרך סואן כמו ניו יורק (מקום שישי) או ברלין (מקום שני) לא יכול לעקוף את השפע המגוון של תל אביב, שמככבת בראש הרשימה. במגזין התפעלו מהיציבות של סצינת הטבעונות בתל אביב וציינו בהערכה שאפילו בסניפי דומינו'ס פיצה מגישים פיצה טבעונית, והביעו הערכה לזווית הטבעונית המקורית שמסעדת ננוצ'קה מספקת לאוכל הגרוזיני. הם סיכמו כי נכון שפלאפל זו ממילא מנה טבעונית, שגם ככה אפשר להשיג כמעט בכל מקום בתל אביב, אבל הוסיפו כי לצדה יש גם אוכל רחוב אחר, שהותאם לאוכלוסייה כמו למשל שווארמה טבעונית.